b"\n_START_ARTICLE_\nCorbini\xc3\xa0 de Freising\n_START_SECTION_\nBiografia\n_START_PARAGRAPH_\nLes not\xc3\xadcies de la seva vida deriven de la Vita Corbiniani, escrita el 760 pel bisbe Arbe\xc3\xb3 di Freising, quart dels seus successors com a bisbe. _NEWLINE_Nasqu\xc3\xa9 a Ch\xc3\xa2tres (Castrum), prop de Melun (Illa de Fran\xc3\xa7a) en una fam\xc3\xadlia franca; el seu pare, Waltekis va morir abans que Corbini\xc3\xa0 nasqu\xc3\xa9s. De jove va sentir la vocaci\xc3\xb3 religiosa i quan mor\xc3\xad la seva mare es va retirar a fer vida erem\xc3\xadtica a una ermita que constru\xc3\xad vora l'esgl\xc3\xa9sia del seu poble natal. Aviat va atraure altres companys que volien imitar-lo, seguint la seva fama de santedat._NEWLINE_Amb ells va fer un pelegrinatge a Roma cap al 713, i el papa Gregori II, commogut per la seva espiritualitat, el va consagrar bisbe i el confi\xc3\xa0 la missi\xc3\xb3 d'evangelitzar Baviera. Corbini\xc3\xa0 va anar a Baviera i predic\xc3\xa0 arreu del pa\xc3\xads. Torn\xc3\xa0 a Roma en 723 per demanar al papa que li deix\xc3\xa9s retirar-se a fer vida contemplativa, per\xc3\xb2 el papa l'orden\xc3\xa0 que s'establ\xc3\xads a Freising i evangelitz\xc3\xa9s la regi\xc3\xb3._NEWLINE_Amb l'ajut del duc de Baviera, Corbini\xc3\xa0 fa fundar el monestir de Sant Esteve, que esdevingu\xc3\xa9 la seu episcopal. La relaci\xc3\xb3 amb el duc Grimoald es deterior\xc3\xa0, per\xc3\xb2, quan aquest, sense dispensa papal, va casar-se amb la v\xc3\xaddua del seu germ\xc3\xa0. Per evitar el conflicte, Corbini\xc3\xa0 prefer\xc3\xad de retirar-se a la tomba de sant Valent\xc3\xad de Passau a Mais i a Kuens, prop de Meran (Tirol). Quan Grimoald mor\xc3\xad en batalla, el seu successor crid\xc3\xa0 Corbini\xc3\xa0 a Freising. Poc despr\xc3\xa9s d'haver tornat, per\xc3\xb2, hi mor\xc3\xad.\n_START_SECTION_\nVeneraci\xc3\xb3\n_START_PARAGRAPH_\nFou sebollit a l'esgl\xc3\xa9sia de Sant Zen\xc3\xb3 a Mais (Meran), vora la tomba de Sant Valent\xc3\xad; el 769, les restes foren traslladades a la catedral de Freising, on s\xc3\xb3n avui. \xc3\x89s considerat com a fundador i primer bisbe de la di\xc3\xb2cesi de Freising, encara que no la institu\xc3\xads formalment."